Lukuaika noin 1 min

Konfliktinratkaisujärjestö CMI etsii eilen alkaneessa kampanjassa nuoria rauhanlähettiläitä.

Yhdestä Beatlesin keulahahmosta John Lennonista vaikutteita hakevassa kampajassa nuoret pääsevät perustamaan oman rauhanvälitystoimistonsa, Lennonit. Mukaan rauhanvälitystoimistoon voi hakea kuka tahansa rauhan edistämisestä kiinnostunut 16–22-vuotias nuori.

CMI:n mukaan ajatuksena on, että kännykkä, läppäri ja kamera ovat rauhanvälitystoimiston tärkeimmät työvälineet. Lennonit on uudenlainen vapaaehtoistoiminnan muoto, joka tarjoaa nuorille mahdollisuuden verkostoitua, kouluttautua ja laajentaa omaa osaamistaan niin median kuin rauhantyön parissa.

Kun Lennonit on valittu, he alkavat suunnitella omaa rauhankampanjaansa. Nuoret saavat työpajoissa sparrausta CMI:n asiantuntijoilta. Nuoret lanseeraavat oman rauhankampanjansa marraskuussa.

"Nuoret ovat avainasemassa luomassa nykyistä rauhanomaisempaa maailmaa. Heiltä voi tulla uusia avauksia esimerkiksi siihen, miten me oppisimme ymmärtämään toisiamme paremmin näinä vihapuheen ja epäluottamuksen aikoina", kCMI:n viestintäjohtaja Elina Lehtinen kertoo tiedotteessa.

CMI toteuttaa kampanjan yhteistyössä suunnittelutoimisto Måndag in ja mediayhtiö Basso Media n kanssa. Kampanjan visuaalisen ilmeen on suunnittelut viestintätoimisto Miltton. Ulkoministeriö on Ahtisaari-päivien pitkäaikainen yhteistyökumppani.